Ҭырқәтәылатәи ҳџьынџьуаҩ Енвер Бзагәа раԥхьаӡа акәны Аԥсныҟа дааит 2019 шықәсазы. Иара иабдуцәа XIX ашәышықәсазы рҭоурыхтә ԥсадгьыл ааныжьны Ҭырқәтәылаҟа ихҵәеит.
Иара Аԥсныҟа иаара ус баша иҟамлеит. Абокс азы Аԥсны афедерациа имҩаԥнагоз атурнир "Аԥсны аҳәынҭқарра Ахраҿа" иҽалаирхәырц дааит. Уа қәҿиарала данықәгыла ашьҭахь, Апрофессионалтә бокс афедерациа аиҳабы Алик Карди-оӷлы идигалеит иԥсадгьыл аҿы даанханы профессионалла абокс азы иҽазыҟаиҵаларц азы. Иаргьы дақәшаҳаҭхеит.
Арахь даанӡа иара далахәын Ҭыркәтәылатәи еизгоу акоманда, Анкара ачемпионс дыҟан.
Раԥхьатәи апрофессионалтә еиԥылара мҩаԥигеит сынтәа Москва рашәара 27 рзы. Иара диндаҭлон урыстәылатәи аспортсмен Виктор Конкин. Актәи араунд азыҵәҟьа Енвер техникатә нокаутла аиааира игеит. Мчыбжьык иԥсы анишьа ашьҭахь, ҩаԥхьа аҽазыҟаҵарақәа дрылагеит.